पाएं अपने शहर की ताज़ा ख़बरें और फ्री ई-पेपरडाउनलोड करें
राधाकृष्ण अस्पताल में एक सप्ताह के भीतर शनिवार को फिर से अफरातफरी मच गई। ऑक्सीजन खत्म होने की बोल कर प्रबंधन ने मरीजों को कहीं और शिफ्ट करने को कहा । इससे परिजनों में हलचल मच गई। सूचना मिलते ही एसडीएम अखिल पिलानी और सिविल सर्जन डॉ. सुखबीर सिंह ने हालातों का जायजा लिया। अस्पताल में शाम छह बजे तक की ऑक्सीजन थी। परिजनों को भरोसा दिया कि ऑक्सीजन खत्म नहीं होने दी जाएगी। शनिवार को ही अस्पताल को 600 किलो ऑक्सीजन दिलाई भी गई थी। उधर संचालकों ने प्रशासन पर सहयोग न करने के आरोप लगाए। कहा कि ऑक्सीजन को लेकर दिक्कत झेलनी पड़ रही है। प्रशासन ने इन आरोपों को बेबुनियाद बताया। बता दें कि 27 अप्रैल की रात को भी यहां इसी बात को लेकर हंगामा हुआ था।
अनाउंसमेंटः खत्म होने वाली है ऑक्सीजन मरीजों के परिजनों ने आरोप लगाया कि अस्पताल प्रबंधन ने अनाउंस किया कि अस्पताल में ऑक्सीजन खत्म होने वाली है। वे अपने मरीजों को यहां से कहीं और ले जाएं। यह सुनकर परिजनों में हलचल मची। अस्पताल के बाहर हंगामा खड़ा हो गया। प्रशासन को इसकी सूचना दी। मरीजों से अस्पताल प्रवक्ता ने कहा कि अस्पताल के पास 6 घंटे की ऑक्सीजन है। इसके बाद उनके पास ऑक्सीजन नहीं है। 27 अप्रैल तक वे लोग खुद ही प्राइवेट वेंडर्स से ऑक्सीजन का बंदोबस्त कर रहे थे, लेकिन अब प्रशासन के मार्फत ऑक्सीजन मिल रही है।
उन्हें पर्याप्त ऑक्सीजन नहीं दी जा रही। यदि वे मरीजों को ले जाना चाहें तो ले जा सकते हैं। अस्पताल की तरफ से जितना हो सकेगा, सहयोग व इलाज किया जाएगा। डॉ. मोनिका दीक्षित गोयल ने कहा कि प्रशासन की तरफ से अपेक्षित सहयोग नहीं मिल रहा है। यहां कई मरीज गंभीर हैं। या तो प्रशासन ऑक्सीजन का बंदोबस्त करे। या फिर यहां से मरीजों को दूसरी जगह शिफ्ट किया जाए। बता दें कि 27 अप्रैल की रात को काफी हंगामा हुआ था। इसी बीच पता चला कि संचालकों में से एक डॉक्टर भी कोविड पॉजिटिव हैं। तब प्रशासन ने अस्पताल के खिलाफ पुलिस को भी शिकायत की। अगले दिन कमेटी ने अस्पताल का दौरा किया। अस्पताल में नए मरीज भर्ती करने पर पाबंदी लगा दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn